Variasie van stories op SoloAfrika-fees | Netwerk24
Variasie van stories op SoloAfrika-fees
28 Augustus 2018 16:04
Drie stories wat uiteenlopende kwessies takel is op die program van die tweede SoloAfrika-fees van MonoDrama wat by die Kunstekaap aangebied word.
Die Applauz Arts-inisiatief, 'n niewinsgewende organisasie wat die fees aanbied, beywer hulle vir 'n uitdagende kreatiewe narratief wat opkomende kunstenaars die geleentheid gee om hul stem te laat hoor.
Twee van die monoloë is spesifiek vir die tweede fees ontwikkel.
Simone Heradien speel in The Real Mrs. Muhammed.
Simone Heradien sal die verwikkeldheid van 'n interkulturele verhouding tussen 'n Moslem-Pakistani en onverskrokke (ongelowige) Suid-Afrikaanse vrou pak in The Real Mrs Muhammed. Al het dié verhouding sy eie uitdagings, blyk dit dat daar boonop in sy tuisland 'n "gekose vrou" vir hom wag.
Die sanger en aktrise Natalia Da Rocha sal te siene wees in Not Now! Not My Children. Ná 34 jaar waarin 'n ma haar drie kinders grootgemaak het, sit sy nou met 'n leë nes. Die vrae wat deur haar kop maal, is: Wat het met haar lewe gebeur? Was sy 'n goeie ouer? Wat is die gevolge van die keuses wat sy gemaak het?
Dominic Paulsen se Fat Man Coop het verlede jaar by die eerste fees gedebuteer en was so gewild dat dit vanjaar terugkeer. Dit is die verhaal van 'n vetsugtige man wat worstel met depressie en gedagtes van selfdood, wat hom terugtrek in sy "coop", sy slaapkamer. Maar dit blyk sy slaapkamer is juis nie die veilige hawe nie.
Natalia Da Rocha in Not Now! Not My ChildrenV.
Al die produksies word ondersteun deur Kurt Egelhof, wat as mentor en regisseur betrokke is. Egelhof is al vir 34 jaar in die bedryf en het in 1981 sy loopbaan as 'n akteur begin.
*Die SoloAfrika-fees van MonoDrama word tot 1 September in die Arena-teater by die Kunstekaap aangebied.